b'\n_START_ARTICLE_\nHatchback\n_START_PARAGRAPH_\nHatchback on henkil\xc3\xb6auton korimalli, jossa tavaratilan luukku ulottuu yleens\xc3\xa4 katon reunasta alas puskuriin ja takaikkuna on osa luukkua. Suomessa siit\xc3\xa4 on ep\xc3\xa4virallisesti auton muodosta riippuen k\xc3\xa4ytetty nimi\xc3\xa4 viistoper\xc3\xa4 ja pystyper\xc3\xa4.\n_START_SECTION_\nLiftback\n_START_PARAGRAPH_\nLiftback on hatchbackin muunnelma, jonka muotoilu muistuttaa sedania tai fastbackia, mutta takaluukku ulottuu kuitenkin kattoon saakka ja sis\xc3\xa4lt\xc3\xa4\xc3\xa4 takaikkunan. Nyky\xc3\xa4\xc3\xa4n termi\xc3\xa4 k\xc3\xa4ytet\xc3\xa4\xc3\xa4n v\xc3\xa4hemm\xc3\xa4n, mutta aiemmin esimerkiksi Toyota Corollasta oli sek\xc3\xa4 liftback- ett\xc3\xa4 hatchback-versiot.\n_START_SECTION_\nCombi coup\xc3\xa9\n_START_PARAGRAPH_\nYksi liftback-tyylin uranuurtajista, autonvalmistaja Saab, esitteli ensimm\xc3\xa4isen liftback-mallinsa vuonna 1974. Kyseess\xc3\xa4 oli Saab 99 -malli, ja erottaakseen sen jo markkinoilla olleista sedanista ja sedan-pohjaisesta coup\xc3\xa9sta Saab nimesi sen combi coup\xc3\xa9ksi. Tarkoituksena oli korostaa auton farmarimaista k\xc3\xa4yt\xc3\xa4nn\xc3\xb6llisyytt\xc3\xa4 ja coup\xc3\xa9maista urheilullisuutta.'